แบงก์ชาติยันเงินสดเพียงพอน้ำท่วม
แบงก์ชาติ ยืนยัน มีเงินสดเพียงพอน้ำท่วมยาว 3 เดือน ย้ำโรงพิมพ์ธนบัตร ยังทำงานปกติ
28 ต.ค. 2554

แบงก์ชาติ ยืนยัน มีเงินสดเพียงพอน้ำท่วมยาว 3 เดือน ย้ำโรงพิมพ์ธนบัตร ยังทำงานปกติ
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ยืนยันว่าธปท.มีเงินสดเพียงพอรองรับเหตุการณ์น้ำท่วมหากจะนานถึง 3 เดือน เนื่องจากโรงพิมพ์ธนบัตรที่พุทธมณฑลสาย 7 ยังทำงานปกติ และมีเงินสดหมุนเวียนในระบบขณะนี้ 1.2 ล้านล้านบาท 
อย่างไรก็ดียอมรับว่า ตั้งแต่น้ำท่วมประชาชนเบิกเงินสดมากขึ้นเป็น 2.2 หมื่นล้านบาท จากปกติมีการเบิกถอนเงินสดวันละ 5,000-6,000 ล้านบาท หรือเพิ่มขึ้น 3-4 เท่าตัว 
นายประสาร ยืนยันว่า ธปท.จะไม่ปิดทำการ หากไม่ได้อยู่ใน 3 เงื่อนไขนี้ คือ 1. ระบบชำระเงิน เช่น บาทเน็ต ระบบเคลียร์ริ่งของประเทศทั้งสำนักงานใหญ่ บางขุนพรหม และพุทธมณฑลสาย 7 ทำงานไม่ได้ 2. ระบบโทรคมนาคม อินเตอร์เน็ตของประเทศล่ม และ3. ระบบของธนาคารพาณิชย์ล่มเกิน 20% จนไม่สามารถทำงานได้  
“โอกาสน้อยที่จะเกิดข้อ 1 และ 3 ส่วนข้อ 2 เป็นเรื่องของระบบโทรคมนาคมประเทศ ที่เราไม่ให้แบงก์หยุดเพราะจะกระทบกระเทือนภาคส่วนอื่น เราต้องรักษาระบบการเงินให้ได้” นายประสาร กล่าว